OpenLLM-France/wikimedia huggingface dataset:
# Sistema de Gestió de la Configuració

Un Sistema de Gestió de la Configuració o Configuration Management System (CMS) està constituït per un conjunt d'eines i bases de dades que s'utilitzen per administrar les dades de configuració d'un serveis de TI. El CMS també inclou informació sobre incidències, problemes, errors coneguts, canvis i llançaments, i pot contenir dades sobre els empleats, proveïdors, ubicacions, unitats de negoci, clients i/o usuaris. El CMS inclou eines per a la recollida, emmagatzematge, gestió, actualització i presentació de dades sobre tots els elements de configuració i les seves relacions.
El CMS és, per tant, un model lògic coherent que descriu la infraestructura de l'organització de TI, típicament composta de diverses Bases de Dades de Gestió de Configuració (CMBD) que operen com sub-sistemes físics.
S'utilitza per emmagatzemar informació sobre els Elements de Configuració (CI's).
Aquesta disciplina forma part del servei de transició d'un sistema i els actius són:

## Gestor o administrador de la configuració

El CMS és mantingut per l'administració de configuració i és utilitzat per tots els processos de Gestió de Serveis de TI. Definim al Gestor de la configuració com a rol responsables d'aquesta àrea amb la funció de donar manteniment a la informació requerida sobre Elements de Configuració i de prestar serveis de TI. Amb aquesta finalitat, dona manteniment a un model lògic que conté els components de la infraestructura de TI i les seves respectives associacions.
Així doncs s'ha de proveir dels mecanismes i eines necessàries per a:
* Mantenir un registre i auditoria dels CI
* Poder obtenir mètriques sobre el CI

## Mètriques

Les mètriques que poden resultar útils són:
* Freqüència de verificació: Freqüència de verificacions físiques del contingut de CMS
* Durada de verificació: Durada mitjana de verificacions físiques del contingut de CMS
* Esforç per a verificacions de CMS: Mitjana d'esforç de treball per a verificacions físiques del contingut de CMS
* Cobertes SCM: Percentatge d'elements de configuració les dades estan inclosos en la CMS
* Actualització automàtica de CMS: Percentatge d'elements de configuració les dades a la CMS s'actualitzen automàticament
* Quantitat d'errors de CMS: Nombre d'ocasions en què es van detectar incorreccions en el contingut de la CMS.

## Vegeu també

* Bases de dades de gestió de la configuració
* Element de configuració
* Gestió de la configuració del software
# Parc Nacional de Skarvan i Roltdalen

El Parc Nacional de Skarvan i Roltdalen (en noruec: Skarvan og Roltdalen nasjonalpark) és un parc nacional de Noruega, situat als municipis de Selbu i Tydal al comtat de Sør-Trøndelag, així com en els municipis de Meråker i Stjørdal al comtat de Nord-Trøndelag.
El parc va ser inaugurat el 2004 i ocupa uns 441,5 quilòmetres quadrats. El parc inclou una àmplia zona boscosa d'avet (a la vall de Roltdalen hi ha el bosc d'avet més gran de Sør-Trøndelag), així com la regió muntanyosa de Skarvan, típica de la regió de Trøndelag, tant en la vida cultural i la història natural .
Les muntanyes de Skarvan són la zona muntanyosa més notable de la regió. Trondhjems Turistforening manté una xarxa de senders que connecten el parc de nord a sud.

## Referències

* ↑ «Skarvan og Roltdalen nasjonalpark» (en noruec). Store norske leksikon.
# Secció d'hoquei sobre gel del Futbol Club Barcelona

Seccions esportives del Futbol Club Barcelona :
| Futbol (masc.) | Futbol (fem.) | Atletisme | Bàsquet (masc.) | Bàsquet (fem.)* |
| Bàsquet (fem.)* | Bàsquet Cadira* | Beisbol | Ciclisme | Futbol americà* |
| Futbol indoor | Futbol platja | Futbol sala | Gimnàstica | Handbol |
| Handbol a 11 | Hoquei gel | Hoquei herba | Hoquei patins | Judo |
| Lluita | Natació | Patí artístic | Patí artístic sobre rodes | Rugbi a 13 |
| Rugbi a 15 | Tennis | Voleibol (masc.) | Voleibol (fem.)* | eSports |
(*) Equips associats :
La Secció d'hoquei gel del Futbol Club Barcelona nasqué el gener de 1972, sota la presidència d'Agustí Montal i Costa després de la construcció del Palau de Gel amb capacitat per 1.256 espectadors. El primer partit es jugà el 15 de setembre de 1972 davant d'un equip de la U.S. Navy, ancorada al Port de Barcelona, l'equip va guanyar 7-5. L'alineació per part del Barça va ser la següent : Henry Nadales, Tresserra, Cabestany, Raventós, Marín, Alberich, González, Guillem, Puig, Espresate i Calvo; Juany Wahlsten era jugador-entrenador i Alepuz feia de coach.
El primer títol que aconseguí fou la Copa del Rei de 1976. L'equip el formaven els següents jugadors : Cebrián, Marín, Serrano, Kubala, Lizárraga, Nadales, Mauri, Aguado, Puigbó, Espar, Pedró, Espresate, Codina, Alemany, Elies, Ortet, Comamala i Alberich.
L'any 1987 va guanyar la primera lliga, l'equip campió era format per : Leclerq, Serrano, Frank González, Regada, Crespi, McDonald, Kubala, Cubells, Aguado, Rodríguez, Boet, espinós, Badesa, C. Platz i A. Platz. Dos anys després, la junta directiva de Josep Lluís Núñez va suprimir l'equip sènior, deixant només els equips base i de formació. L'any 1990 el club va tornar a la màxima competició, destacant la temporada 1996-97 en què aconseguí el doblet (lliga i copa).

## Palmarès
### Estatal (13)

* 7 Lliga espanyola d'hoquei gel: 1986-87, 1987-88, 1996-97, 2001-02, 2008-09, 2020-21, 2021-22
* 6 Copa espanyola d'hoquei gel: 1975-76, 1976-77, 1981-82, 1996-97, 2014-15, 2018-19

## Referències

* 1 2 3 Sobrequés i Calliçó, Jaume. Història del F.C. Barcelona. Volum V. Editorial Labor, SA, pàgina 129. ISBN 84-335-3075-5.

## Enllaços externs

* Notícies del Barça Hockey Gel
# María Luisa Muñoz González

María Luisa Muñoz González (Puente Genil, Còrdova, 6 de maig de 1959) és una atleta especialista en fons.

## Trajectòria esportiva

Durant la seva trajectòria esportiva ha format part de diversos clubs. Entre aquests, destaquen el Club Natació Barcelona, l’Integra2 de l’Hospitalet, la Universidad de Oviedo, el Canal Isabel II i el Club Atletisme Sant Boi. Entre els seus entrenadors es troben Domingo López, Paco Núñez i Luis Miguel Landa. Aconseguí els títols de campiona de Catalunya de 10.000 m (1990, 1991, 1993), de marató (1992) i de muntanya (2004, 2006). I també diversos rècords de Catalunya, com el de 3.000 m en pista coberta, el de 5.000 m, el de 10.000 m, el de mitja marató i el de marató. També fou campiona d’Espanya de mitja marató el 1993 i de marató el 2000, i en totes dues distàncies fixà les plusmarques estatals. Va participar en els Jocs Olímpics de Sydney (2000), en la prova de Marató, amb una marca de 2ː45ː40, convertint-se, juntament amb Alba Maria Alba Alarcó, en la primera atleta d'origen anadalús olímpica. Participà també en el Mundials de 1995 i 1999, i en els europeus de 1994 i 1998, a més de diverses edicions de la Copa del Món i europea de marató, i del Mundial de mitja marató. Amb la selecció espanyola assolí la segona posició per equips en la Copa del Món de marató (1993). A la Marató de Barcelona de 1992 arribà en 3a posició i fou la 1a atleta catalana.

## Millors marques

| Disciplina | Temps | Data | Lloc |
| 1.500 m. p.c. | 4:43.29 | 1 de març de 2003 | València |
| 3.000 m. | 9:37.24 | 30 de maig de 1998 | Sevilla |
| 5.000 m. | 15:57.32 | 28 de juny de 1996 | Màlaga |
| 10.000 m. | 32:57.49 | 6 de juliol de 1996 | Gijón |
| 10 km. en Ruta | 33:53 | 31 de desembre de 2000 | Barcelona |
| 15 km. en Ruta | 55:07 | 24 de novembre de 2002 | Bilbao |
| Mitja marató | 1:12:04 | 27 d'agost de 2000 | Brussel·les |
| Marató | 2:28:59 | 25 de febrer de 1996 | Sevilla |

## Referències

* 1 2 3 «María Luisa Muñoz González». Enciclopèdia de l'esport català. Barcelona: Grup Enciclopèdia Catalana.
* ↑ «Atletes catalans als Jocs Olímpics». FCA (Federació Catalana d'Atletisme). Arxivat de l'original el 9 de maig 2016. [Consulta: 23 abril 2016].
* ↑ «Atletisme femení. Maria Luisa Muñoz González». COE (Comitè Olímpic Espanyol). Arxivat de l'original el 7 de maig 2016. [Consulta: 23 abril 2016].
* ↑ Díaz, Pepe. Deportistas Andaluces en los Juegos Olímpicos de la Era Moderna. Atenas 1896 a Turín 2006. Wanceulen S.L., 2011, p. 48. ISBN 978-84-9993-218-7.
* ↑ Pucurull, Miquel «Historial del Maratón de Barcelona». Marató de Barcelona [Consulta: 7 juliol 2016].
* 1 2 3 «Maria Luisa Muñoz. Perfil». All-athletics.com. [Consulta: 23 abril 2016].
* 1 2 3 4 5 «María Luisa Munozː Athlete Profile». IAAF. [Consulta: 23 abril 2016].

## Enllaços externs

* María Luisa Muñoz González a IAAF
# Sophia Antipolis

Sophia Antipolis és un parc tecnològic situat al nord-oest d'Antíbol i al sud-oest de Niça, al sud de França, a la Riviera francesa.
Antípolis és el nom grec antic de la ciutat d'Antibes, i el nom de Sofia fa referència a la deessa de la saviesa. Fundat l'any 1970, el parc tecnològic acull unes 1.300 empreses, principalment dels sectors informàtic, electrònic, farmacèutic i biotecnològic, i treballa estretament amb la Université Côte-d'Azur. La zona té més de 9.000 habitants i abasta una superfície de 2.400 hectàrees als municipis d'Antíbol, Biot, Valàuria, Vaubona i Mogins.
L'Institut Europeu de Normes de Telecomunicacions té la seu a Sophia Antipolis.

## Referències

* ↑ Sophia-Antipolis a 50 ans : un logo humain réalisé avant d'autres grands moments
* ↑ HPE to build supercomputer for the Maison de l'Intelligence Artificielle
* ↑ Comment l'Institut européen des normes de télécommunications basé à Sophia lutte contre la propagation du Covid-19

## Enllaços externs

* Sophia Antipolis
# Olga Semiónova-Tian-Xànskaia

Olga Semiónova-Tian-Xànskaia (en rus: Ольга Измайловна Семёнова-Тян-Шанская), (Sant Petersburg, 9 de setembre de 1911 – Leningrad, 4 de novembre de 1970) fou una jugadora d'escacs soviètica. Era neta del geògraf i explorador rus Piotr Semiónov-Tian-Xanski.

## Resultats destacats en competició

Va aprendre a jugar a escacs als 18 anys. Quatre anys més tard va guanyar el Campionat femení de la ciutat de Leningrad. Va participar en nou edicions del Campionat d'escacs femení de la Unió Soviètica, (el campionat nacional més fort del món) i el va guanyar dos cops (1934 i 1936), en ambdós casos a Leningrad. A més, el 1937 hi empatà al 2n/3r llocs, i el 1953 al 3r/5è llocs.

## Bibliografia

* (anglès) Chess Dictionary, Moscow, 1964, p. 333
* (anglès) Soviet Encyclopedia: Chess, Moscow, 1990, p. 354 ISBN 5-85270-005-3
# Santi Freixa i Escudé

Santi Freixa i Escudé (Terrassa, Catalunya 1983) és un economista i exjugador d'hoquei sobre herba català que va guanyar la medalla de plata als Jocs Olímpics de Pequín 2008. Jugà en la posició de davanter.

## Biografia

Va néixer el 13 de febrer de 1983 a la ciutat de Terrassa, capital del Vallès Occidental. És net del fundador (el 1952) de l'Atlètic Terrassa Hockey Club, nebot de quatre jugadors internacionals històrics, els germans Escudé i cosí del també jugador David Freixa (que va participar en els Jocs de Barcelona 1992). El seu germà Oriol ha jugat en l'Atlètic i el 2007, mentre estava a Itàlia amb una beca Erasmus, amb el Roma.

## Carrera esportiva

Va participar, als 21 anys, en els Jocs Olímpics d'Estiu de 2004 realitzats a Atenes (Grècia), on va aconseguir guanyar un diploma olímpic en la competició masculina d'hoquei sobre herba en finalitzar quart en la classificació general. En els Jocs Olímpics d'Estiu de 2008 realitzats a Pequín (República Popular de la Xina) aconseguí guanyar la medalla de plata en la mateixa competició.
El 2004, la "Federació Internacional d'Hoquei sobre herba" li va atorgar el títol de Millor jugador promesa del món de l'any. Aquest havia estat precedit pels de jugador més prometedor a la Copa Sultà Azlan Shah, Malàisia 2004, el d'esportista revelació català del 2003 i el de millor jugador de la Copa de les Nacions d'Europa del 2003. Va ser proclamat "millor esportista terrassenc" el 2003, i a l'any següent, l'ajuntament de la ciutat egarenca li concedí la medalla al mèrit esportiu.
Al llarg de la seva carrera ha aconseguit guanyar una medalla en el Campionat del Món d'hoquei sobre herba així com una en el Campionat d'Europa.

## Trajectòria

* Atlètic Terrassa Hockey Club (-2006)
* Amsterdam, Holanda (2006 - actualitat)
* L'any 2007 va participar en la "Premiere League" índia en l'equip del Shere-Jalandahar

## Palmarès
### Títols a nivell de selecció

* Campió d'Europa sub-16 Anvers 1999
* Campió d'Europa sub-21 Madrid 2000
* 5è classificat Campionat del món sub-21 Hobart 2001
* Subcampió d'Europa Barcelona 2003
* 4t classificat Jocs Olímpics d'Atenes 2004
* Campió "Champions Trophy" Lahore 2004
* Campió d'Europa Leipzig 2005
* Tercer classificat "Champions Trophy" Chennai 2005
* Tercer classificat Campionat del món Mönchengladbach 2006
* Tercer classificat "Champions Trophy" Terrassa 2006
* Subcampió "Champions Trophy" Rotterdam 2008
* Subcampió Jocs Olímpics Pekín 2008

### Títols pel que fa a clubs,

* 3 Lligues d'Espanya (2004, 2005 i 2006) i 3 Copes del Rei amb l'Atlètic (2001, 2003 i 2006)
* Subcampió Campionat d'Europa d'hoquei sala Santander 2003
* Subcampió Copa d'Europa de clubs Cannock 2006
* 3r classificat Copa d'Europa de clubs Amsterdam 2005

## Notes

* ↑ Els germans Escudé són Xavier Escudé i Torrente (Terrassa, 17 de maig del 1966) va guanyar la medalla de plata als Jocs Olímpics d'Atlanta 1996, i va participar en els Jocs de Barcelona 1992; Ignasi Escudé va jugar a Los Angeles 1984 i Barcelona 1992; Antoni Escudé i Jaume Escudé

## Enllaços externs

* (castellà) Fitxa del COE Arxivat 2016-03-03 a Wayback Machine.
# Pays-de-Clerval

Pays-de-Clerval és un municipi del departament de Doubs, França. El municipi va ser establert el dia 1 de gener de 2017 a partir de la fusió de Clerval i Santoche. L'1 de gener de 2019, la comunitat de Chaux-lès-Clervalis va ser fusionada a Pays-de-Clerval.

## Referències

* ↑ «Arrêté préfectoral» (en francès). [Consulta: 4 novembre 2021].
* ↑ «Arrêté préfectoral» (en francès). [Consulta: 4 novembre 2021].
# Medi

«Medi» té aquests significats:
* Medi interestel·lar, gas i pols còsmica que omplen l'espai interestel·lar
* Medi ambient, entorn o que envolta un ésser viu, especialment en ecologia
* Medi de cultiu, material líquid o semisòlid dissenyat per fer de suport a la proliferació cel·lular de microorganismes, cèl·lules o petites plantes
* Medi (física)
* Medi actiu, material on es produeix la inversió de població d'un làser
* Departament de Medi Ambient i Habitatge de la Generalitat de Catalunya
* Biografies:
** Medi de Larisa (tirà), tirà de Larisa de Tessàlia
** Medi de Larisa, militar almirall d'Alexandre el Gran
** Medi (metge) , deixeble de Crisip de Cnidos (s. IV aC - III aC)
# María Luisa Ozaita

María Luisa Ozaita Marqués (Baracaldo, 20 de maig de 1939-Madrid, 5 d'abril de 2017) va ser una pianista, clavecinista, musicòloga, directora i compositora basca. Pionera de la difusió de música feta per dones, va ser membre de la Reial Societat Bascongada d'Amics del País i fundadora i presidenta de l'Associació Espanyola de Dones en Música.

## Biografia

Maria Luisa Ozaita Marqués va néixer a Baracaldo, Biscaia. Va estudiar amb Fernando Remacha, i va continuar els seus estudis a Copenhaguen amb Leif Thybo i K. J. Isaksen gràcies a una beca d'intercanvi. Ella també va estudiar clavecí a França amb Kenneth Gilbert i a Darmstadt a Alemanya. Va morir el 5 d'abril de 2017 als 77 anys.

## Obres

Ozaita va compondre principalment treballs de càmbra i simfònics, però és també coneguda per les seves composicions de guitarra.

### Selecció de composicions

* Pelleas et Mélisande, ópera con texto de Pablo Neruda
* Preludio y Danza con cuatro variaciones (1982)
* Suite, Op 61 (1991)
* Sugerencias boleras (1991)
* Micropiezas para Guitarra [Suite] (1994): [yo.] Preludio, [II.] Tambourin, [III.] Canción, [IV.] Rags
* Nana (Federico García Lorca) (1999)
* Canción Obscura (Alejandro Casona) (1999)
* Homenaje a Bernard Shaw (2005)
* Preludio y mosaico, Op 65 (2005)
* Trío amable (2007)
* Quinteto sugerente (2007)
* Tema con Variaciones (2010)
Les seves composicions van ser gravades per RNE (Radiofònics Clàssics), incloent Tema amb variacions per a piano.

### Discografia

* Compositoras españolas del S. XX
* Taller de Mujeres Compositoras: Obras para órgano y canto
* Taller de Mujeres Compositoras: Flauta y Marimba
* Taller de Mujeres Compositoras: Esparzas, Susurros y Sueños

## Premis i reconeixements

* 20 de maig de 2009, concert especial a l'Auditori Nacional de Madrid organitzat per l'Associació Dones en la Música, en el 70 aniversari de María Luisa Ozaita.
* 19 de desembre de 2016, homenatge de l'Associació Dones en la Música a la Sala Manuel de Falla de la SGAE.

## Referències

* ↑ Zaimont, Judith Lang; Overhauser, Catherine; Gottlieb, Jane. The musical woman: an international perspective, 1984 [Consulta: 11 novembre 2010].
* ↑ «Muere María Luisa Ozaíta, divulgadora de música hecha por mujeres». , 06-04-2017 [Consulta: 7 abril 2017].
* ↑ «María Luisa Ozaita». [Consulta: 20 octubre 2010].
* ↑ «Homenaje a María Luisa Ozaita en Madrid, por toda una vida impulsando la música hecha por mujeres» (en es). [Consulta: 5 abril 2017].
* ↑ «Homenaje a la compositora Mª Luisa Ozaíta, fundadora de la AMM» (en castellà). , 18-12-2016 [Consulta: 5 abril 2017]. Arxivat 2017-05-21 a Wayback Machine. «Còpia arxivada». Arxivat de l'original el 2017-05-21. [Consulta: 1r juliol 2017].

## Enllaços externs

* María Luisa Ozaita en l'Enciclopèdia Auñamendi
* Homenatge en el 75 aniversari de María Luisa Ozaita en Músiques d'Espanya, Ràdio Nacional d'Espanya, 17 d'abril de 2014.
# Pseudomys oralis

Pseudomys oralis és una espècie de mamífer rosegador de la família dels múrids. És endèmic d'Austràlia, on viu a altituds d'entre 300 i 1.250 msnm. El seu hàbitat natural són els boscos esclerofil·les i d'altres tipus. Està amenaçat per la fragmentació de les seves poblacions, la depredació pels gats ferals i les guineus, la tala d'arbres i els incendis forestals. El seu nom específic, oralis, significa 'oral' en llatí.

## Referències

* ↑ Woinarski, J.; Burbidge, A. A. Pseudomys oralis. UICN 2008. Llista Vermella d'espècies amenaçades de la UICN, edició 2008, consultada el 3 març 2018.
* ↑ Entrada «Pseudomys» d'Animalia (en anglès).
# Molibdat de calci

El molibdat de calci és un compost inorgànic, del grup de les sals, que està constituït per anions molibdat ${\ce {MoO4^{2-}}}$ i cations calci (2+) ${\ce {Ca^{2+}}}$, la qual fórmula química és ${\ce {CaMoO4}}$.

## Propietats

El molibdat de calci es presenta en forma de cristalls blancs que cristal·litzen en el sistema tetragonal. El seu punt de fusió és de 1445 °C - 1520 °C i densitat 4,28 g/cm³. A la natura es troba formant el mineral powel·lita.

## Preparació

El molibdat de calci es pot obtenir escalfant una mescla d'òxid de calci ${\ce {CaO}}$ i òxid de molibdè(VI) ${\ce {MoO3}}$ segons la reacció:
${\ce {CaO + MoO3 -> CaMoO4}}$
També pot preparar-se a partir d'una dissolució de molibdat de sodi ${\ce {Na2MoO4}}$ addicionant-li clorur de calci ${\ce {CaCl2}}$:
${\ce {Na2MoO4(aq) + CaCl2(s) -> CaMoO4(s) + 2NaCl(aq)}}$

## Referències

* ↑ Ropp, R. C.,. Encyclopedia of the alkaline earth compounds. Oxford: Elsevier, 2013. ISBN 9780444595539.
* 1 2 Gupta, C. K.. Extractive metallurgy of molybdenum. Boca Raton: CRC Press, 1992. ISBN 9781351448994.
# Spring Garden-Terra Verde

Spring Garden-Terra Verde és una concentració de població designada pel cens dels Estats Units a l'estat de Texas. Segons el cens del 2000 tenia 693 habitants.

## Demografia

Segons el cens del 2000, Spring Garden-Terra Verde tenia 693 habitants, 178 habitatges, i 155 famílies. La densitat de població era de 88,3 habitants per km².
Dels 178 habitatges en un 57,9% hi vivien nens de menys de 18 anys, en un 66,9% hi vivien parelles casades, en un 13,5% dones solteres, i en un 12,4% no eren unitats familiars. En l'11,2% dels habitatges hi vivien persones soles el 5,1% de les quals corresponia a persones de 65 anys o més que vivien soles. El nombre mitjà de persones vivint en cada habitatge era de 3,89 i el nombre mitjà de persones que vivien en cada família era de 4,2.
Per edats la població es repartia de la següent manera: un 40,8% tenia menys de 18 anys, un 11,3% entre 18 i 24, un 29% entre 25 i 44, un 13,4% de 45 a 60 i un 5,5% 65 anys o més.
L'edat mediana era de 23 anys. Per cada 100 dones de 18 o més anys hi havia 102 homes.
La renda mediana per habitatge era de 17.188 $ i la renda mediana per família de 17.396 $. Els homes tenien una renda mediana de 22.574 $ mentre que les dones 14.444 $. La renda per capita de la població era de 5.223 $. Aproximadament el 56,6% de les famílies i el 68% de la població estaven per davall del llindar de pobresa.

## Poblacions més properes

El següent diagrama mostra les poblacions més properes.

## Referències

* ↑ «U.S. Gazetteer: 2000 and 1990». Oficina del Cens dels Estats Units, 10-07-2008.
* 1 2 3 «Fact Sheet- Spring Garden-Terra Verde». American Fact Finder. Oficina del Cens dels Estats Units, 12-01-2010. Arxivat de l'original el 2020-02-16. [Consulta: 12 agost 2010].
* ↑ «Geographic Comparison Table- Spring Garden-Terra Verde». American Fact Finder. Oficina del Cens dels Estats Units, 12-01-2010. Arxivat de l'original el 2011-06-06. [Consulta: 12 agost 2010].
# Padilla de Abajo

Padilla de Abajo és un municipi de la província de Burgos a la comunitat autònoma de Castella i Lleó. Forma part de la comarca d'Odra-Pisuerga.

## Demografia

Evolució demogràfica :
| 1991 | 1996 | 2001 | 2004 |
| 122 | 106 | 101 | 101 |
# Selenodantopaïta

La selenodantopaïta és un mineral de la classe dels sulfurs.

## Característiques

La selenodantopaïta és una sulfosal de fórmula química Ag₅Bi₁₃Se₂₂. Va ser aprovada com a espècie vàlida per l'Associació Mineralògica Internacional en el mes de desembre de l'any 2023, i encara resta pendent de publicació. Cristal·litza en el sistema monoclínic.
Les mostres que van servir per a determinar l'espècie, el que es coneix com a material tipus, es troben conservades a les col·leccions del departament de mineralogia i petrologia del Museu Nacional de Praga, a la República Txeca, amb el número de catàleg: P1P 22/2023, a les col·leccions del Museu d'Història Natural de la Universitat de Pisa (Itàlia), amb el número de catàleg: 20068.

## Formació i jaciments

Va ser descoberta al dipòsit de Princ Evžen, situat a la localitat de Potôčky dins el districte de Karlovy Vary (Regió de Karlovy Vary, República Txeca). Aquest mineral podria tractar-se del mateix trobat en forma de minúsculs cristalls, de fins a 8 micres, a la mina Clara (Alemanya).

## Referències

* ↑ «Selenodantopaite» (en anglès). Mindat. [Consulta: 16 febrer 2024].
* ↑ Bosi, Ferdinando; Hatert, Frédéric; Pasero, Marco; Mills, Stuart J. «IMA Commission on New Minerals, Nomenclature and Classification (CNMNC) – Newsletter 77». European Journal of Mineralogy, 36, 1, 06-02-2024, pàg. 165–172. DOI: https://doi.org/10.5194/ejm-36-165-2024 [Consulta: 16 febrer 2024].
* ↑ Kolitsch, U.; Bayerl, R., Topa, D. «Neufunde aus der Grube Clara im mittleren Schwarzwald (V)» (en alemany). Mineralien-Welt, 30, 3, 2019, pàg. 12-27 [Consulta: 16 febrer 2024].
# Pirgoteles

Pirgoteles (en llatí Pyrgoteles, en grec antic Πυργοτέλης) fou un artista grec. Era gravador de joies, un dels més importants de l'antiguitat, i va viure a la segona meitat del segle iv aC.
La qualitat de les seves obres es mostra per un edicte d'Alexandre el Gran que li va concedir el dret de ser l'únic artista autoritzat per gravar els segells reials, i el posava al costat de Lísip, ja que només aquest podia fer-li escultures, i d'Apel·les pel que feia a les pintures, segons diu Plini el Vell. Ni la seva biografia personal ni les seves obres són conegudes, encara que existeixen diverses falsificacions signades amb el seu nom.

## Referències

* ↑ Pyrgoteles a: William Smith (editor), A Dictionary of Greek and Roman Biography and Mythology. Vol. III Boston: Little, Brown & Comp., 1867, p. 607